ክልሉ በሩብ ዓመቱ ከሁለት ቢሊዮን ብር በላይ ገቢ ሰብስቧል
አዲስ አበባ፡- የአማራ ክልል ገቢዎች ቢሮ በተያዘው በጀት ዓመት የመጀመሪያ ሩብ ዓመት እስከ መስከረም 9 ቀን 2012 ዓ.ም ባለው ጊዜ ሁለት ቢሊዮን 296 ሚሊዮን 442 ሺ 245 ብር መሰብሰቡን አስታወቀ። የቢሮው የኮሙኒኬሽን ባለሙያ አቶ ደሴ ገላው ለአዲስ ዘመን ጋዜጣ እንደተናገሩት፤ በ2012 በጀት ዓመት
ከመደበኛ ገቢ 12 ነጥብ 10 ቢሊዮን ብር ከከተማ አገልግሎት ገቢ ደግሞ ሁለት ቢሊዮን ብር አጠቃላይ 14 ነጥብ አንድ ቢሊዮን
ብር ገቢ ለመሰብሰብ እቅድ ተይዟል። ዕቅዱን ለማሳካት በተከናወነ ተግባርም በመጀመሪያው ሩብ ዓመት እስከ መስከረም 9 ቀን
2012 ዓ.ም ድረስ ሁለት ቢሊዮን 296 ሚሊዮን 442 ሺ 245 ብር መሰብሰብ ተችሏል። ይሄን ያህል ገቢ ማግኘት የተቻለው ቢሮው ገቢውን ለመሰብሰብ እንዲችል የታክስ ንቅናቄ መድረኮች መፍጠር፣
ጥብቅ ድጋፍና ክትትል ማድረግ፣ እንዲሁም ከባለድርሻዎች ጋር ተናብቦና ተቀናጅቶ መስራት በመቻሉ ነው። አመራሩም ለገቢ አሰባሰቡ
ትኩረት መስጠቱ ለገቢው ማደግ ጉልህ ድርሻ አበርክቷል። እንደ አቶ ደሴ ገለጻ፤ በባለፈው በጀት ዓመት ሰሜን ጎንደር፣ ዋግኽምራ እና ደቡብ ወሎ የተሻለ አፈፃፀም
ነበራቸው። በአንጻሩ ጎንደር ከተማ፣ ደሴ እና ምዕራብ ጎንደር ዝቅተኛ አፈፃፀም ነበራቸው። ከዚህ ባለፈም በ2011 ዓ.ም በክልሉ
በተለያዩ ቦታዎች ላይ የነበሩት አለመረጋጋቶች ገቢ አሰባሰቡ ላይ እንቅፋት ፈጥሯል። በተለይ የደረሰኝ ክትትል ባለሙያዎች ላይ ከማስፈራራት
እስከ ድብደባ የሚደርስ አደጋ አጋጥሟቸው ነበር። የክልሉ መንግስት በዝምታ ያልፋል በሚል የተዛባ አመለካከት ግብር አለመክፈል እንደ መብት ተቆጥሮ ነበር።
በዚህ ምክንያት ውዝፍ ግብሮች በወቅቱ ለመሰብሰብ አልተቻለም። በዚህ በጀት ዓመት የተከናወኑ ተግባራትም ከእነዚህ ሂደቶች ልምድ
የተወሰደባቸው ሲሆን፤ በቀጣይም የነበሩ ጠንካራና ደካማ ጎኖችን በመለየት የተሻለ አፈፃፀም ለማምጣት የሚሰራ ይሆናል። ቢሮው የክልሉን በጀት በመሸፈን ረገድ በ2011 ዓ.ም 25 ነጥብ 7 በመቶ እንደነበር ያስታወሱት አቶ ደሴ፤ በ2012 በጀት አመት የክልሉ በጀት 47 ነጥብ 4 ቢሊዮን ብር ከመሆኑ አንፃር ቢሮው የበጀቱን 29 ነጥብ ሰባት በመቶ እንዲሸፍን መታቀዱን አመልክተዋል።አዲስ ዘመን መስከረም 19/2012መርድ ክፍሉ 